ORDE do 23 de maio de 1996 pola que se determinan os servicios mínimos dirixidos a garanti-los servicios prestados polo persoal da empresa Policlínico Vigo, S.A., desde as 00.00 horas do día 27 de maio de 1996, en semanas alternas e con carácter indefinido.
CONSELLERÍA DE SANIDADE E SERVICIOS SOCIAIS — III. OUTRAS DISPOSICIÓNS — 27/05/1996

O artigo 28.2 da Constitución española recoñece como dereito fundamental da persoa o dereito á folga.
O exercicio deste dereito na Administración e nas empresas, entidades e institucións públicas ou privadas, que presten servicios públicos ou de recoñecida e inaprazable necesidade, no ámbito e competencias da Comunidade Autónoma de Galicia, está condicionado ó mantemento dos servicios esenciais fixados no artigo 2 do Decreto 155/1988, do 9 de xuño (DOG nº 116, do 20 de xuño de 1988), entre os que se atopa a sanidade.
O exercicio público da prestación da asistencia sanitaria non se pode ver afectado gravemente polo lexítimo dereito do exercicio de folga, xa que aquel é considerado e recoñecido prioritariamente en relación a este.
O artigo 3 do citado decreto faculta ós conselleiros competentes, por razón dos servicios esenciais afectados, para que, mediante orde, e diante cada situación de folga, decidan o mínimo de actividade necesaria para asegura-lo mantemento de tales servicios, así como para determina-lo persoal necesario para a súa prestación.
Convocada folga que afecta ó persoal da empresa Policlínico Vigo, S.A., desde as 00.00 horas do día 27 de maio de 1996, en semanas alternas e con carácter indefinido, oído o comité de folga e sen acadar acordo sobre o establecemento dos servicios mínimos, esta consellería
DISPÓN:
Artigo 1º
A folga convocada desde as 00.00 horas do día 27 de maio de 1996, en semanas alternas e con carácter indefinido, que afecta o persoal da empresa Policlínico Vigo, S.A., enténdese condicionada ó mantemento dos servicios mínimos que se establecen no anexo desta orde.
Os servicios mínimos que se fixan resultan totalmente imprescindibles para mante-la adecuada cobertura dos servicios do centro sanitario, en evitación de que se lles produzan graves prexuízos ós usuarios.
Tales mínimos responden á necesidade de compatibiliza-lo respecto ineludible ó exercicio do dereito á folga, coa atención ós usuarios que, baixo ningún concepto, poden quedar desasistidos polas características do servicio dispensado.
E por iso, mantéñense os servicios mínimos necesarios para garanti-la asistencia imprescindible ós doentes hospitalizados, así como a atención urxente ós usuarios, que non pode aprazarse sen consecuencias negativas para a saúde.
Entrando na análise pormenorizada dos servicios mínimos fixados, pódense sinala-los seguintes criterios rectores da determinación dos mesmos:
Persoal facultativo:
I. Cobertura do 100% da actividade urxente nun triple ámbito:
-Servicios de urxencias e gardas médicas.
-Quirófanos urxentes para a atención dos usuarios que, ó ingresaren, requiran intervención cirúrxica inaprazable.
-Atención ós paritorios.
II. Cobertura da actividade cirúrxica dos doentes hospitalizados, respecto ás patoloxías que poñan en perigo a vida dos mesmos ou agraven o seu estado de saúde.
III. Na área de hospitalización, establecerase o número necesario para garanti-las visitas médicas, a atención indefectible dos doentes hospitalizados e as altas clínicas.
IV. No ámbito de consulta atenderanse as consideradas como urxentes ou preferentes, así como as interconsultas dos doentes hospitalizados que o requiran, a criterio do facultativo. Así mesmo atenderanse as consultas dos pacientes desprazados.
V. Garantirase, así mesmo, a realización das probas complementarias urxentes e as que se refiran ós doentes hospitalizados que, ó criterio do facultativo, sexan necesarias.
Persoal sanitario non facultativo:
I. -Cobertura do 100% da actividade urxente nun triple ámbito:
-Servicios de urxencias.
-Quirófanos urxentes para a atención dos doentes que, ó ingresaren, requiran intervención cirúrxica inaprazable.
-Atención ós paritorios.
II. Na área de hospitalización, establecerase o número necesario para garanti-los coidados dos doentes hospitalizados, en correspondencia cos efectivos dun domingo ou festivo.
III. No ámbito de consultas , estableceranse mínimos nun dobre ámbito:
-Apoio á atención das consultas especializadas consideradas como urxentes ou preferentes.
-Apoio á atención das consultas ambulatorias nun 25% do cadro de persoal habitual.
IV. No ámbito dos servicios centrais garantirase a realización das probas complementarias urxentes e as que se refiran ós doentes hospitalizados que, ó criterio do facultativo, sexan necesarias.
V. Unidades especiais:
Coidados críticos: o mesmo que para un domingo ou festivo.
Diálese: o número necesario para garanti-lo coidado dos pacientes afectados.
Persoal non sanitario:
I. Áreas de hospitalización: un número de efectivos equivalente ó dos domingos ou festivos.
II. Servicio de admisión: un número equivalente ó dos domingos ou festivos.
III. Cita previa: un número de efectivos que garantan a atención ó paciente que o requira, cun mínimo dun por centro e ata un máximo do 50% do cadro de persoal.
IV. Atención ó paciente: un número de efectivos que garantan a atención ó pacente que o requira, con un mínimo de un por centro e ata un máximo do 50% do cadro de persoal.
V. Servicios de mantemento: un número equivalente ós de domingos ou festivos.
VI. Servicios de lavandería e lencería: ata o 50% do cadro de persoal .
VII. Limpeza: sta o 50% do cadro de persoal.
VIII. Hostelería: un número mínimo en equivalencia cos domingos ou festivos, ou ben un 60% do cadro de persoal, segundo as necesidades de cada centro.
Coa finalidade de garanti-lo adecuado mantemento do servicio, servirase, con caracter xeral, un único menú ós doentes que non requiran dieta médica especial.
IX. Conductores: o mesmo número do cadro de persoal de domingos ou festivos, cun mínimo, en todo caso, dun efectivo.
X. Servicios administrativos:
-Enderezos-información e control de xestión: unha persoa por cada servicio.
-De persoal: o 40%
-De nóminas: o 30%
-De subministros: o 25%
-Almacéns: 25%
-De contabilidade: 25%
XI. Outras áreas de traballo ou servicios: establecerase, con carácter xeral, un número equivalente cos domingos ou festivos, así como o número de efectivos imprescindibles para asegura-lo mantemento dos servicios de incineración.
Artigo 2º
Con base nas premisas anteriormente sinaladas que serven de alicerce para a concreción dos efectivos que teñen a consideración de servicios mínimos na folga convocada, no anexo da presente orde determínase o número de traballadores que se consideran esenciais distribuídos por áreas de traballo e categorías profesionais.
Artigo 3º
A designación nominal, con carácter rotatorio, do persoal que poderá cubri-los distintos servicios será determinada polo director-xerente do Policlínico Vigo, S.A., procedéndose a súa publicación nos taboleiros de anuncios do centro de traballo.
Artigo 4º
Os prazos e alteracións no traballo por parte do persoal necesario para o mantemento dos servicios mínimos determinados no anexo serán considerados ilegais para os efectos do establecido no artigo 16.1º do Real decreto lei 17/1977, do 4 de marzo (BOE nº 58, do 9 de marzo de 1977).
Artigo 5º
O disposto nos artigos anteriores non significará ningún tipo de limitación dos dereitos que a normativa reguladora da folga lles recoñece ó persoal nesta situación, nin tampouco sobre a tramitación e efectos das peticións que a motiven.
Artigo 6º
Sen prexuízo do que establecen os artigos anteriores, deberanse observa-las normas legais e regulamentarias vixentes en materia de garantías dos usuarios dos establecementos sanitarios.
Disposición derradeira
A presente orde entrará en vigor o mesmo día da súa publicación no Diario Oficial de Galicia.
Santiago de Compostela, 23 de maio de 1996.
José María Hernandez Cochón
Conselleiro de Sanidade e Servicios Sociais
ANEXO
-Área Sanitaria:
P. facultativos: 72 na súas quendas habituais.
ATS/DUE: 100 (42 en quenda de mañá, 33 en quenda de tarde, 22 en quenda de noite e 3 en quenda partida)
Matronas: 1 na súas quendas habituais.
Fisioterapeutas: 2 (1 en quenda de mañá e 1 en quenda partida)
Aux. de enfermería: 115 (52 en quenda de mañá, 34 en quenda de tarde, 18 en quenda de noite e 11 en quenda partida)
P. técnico sanitario: 35 (17 en quenda de mañá, 10 en quenda de tarde, 4 en quenda de noite e 4 en quenda partida)
Celadores: 40 (15 en quenda de mañá, 12 en quenda de tarde, 6 en quenda de noite e 7 en quenda partida)
-Servicio de mantemento:
Electromecánicos: 6 (2 na quenda de mañá, 2 na quenda de tarde e 2 na quenda de noite)
Electrónicos: 3 (2 na quenda de mañán e 1 na quenda de tarde)
Mecánicos: 1 na quenda de mañá.
(carpinteiro, pintor ou albanel)
Oficios varios: 1 na quenda de tarde.
Técnico Adminis.: 1 en quenda partida.
-Almacén xeral:
Auxiliar almacén: 2 (1 en quenda de mañá e 1 en quenda partida)
-Almacén externo:
Auxiliar: 1 na súa quenda habitual.
-Almacén de farmacia:
Auxiliar: 2 na súa quenda habitual.
-Servicio de compras:
Oficiais Admi.: 4 na súa quenda habitual.
-Servicio de información:
Telefonistas: 3 (1 na quenda de mañá , 1 na quenda de tarde e 1 en quenda partida)
Celadores: 5 (2 na quenda de mañá, 1 na quenda de tarde e 2 en quenda partida)
Oficiais admi.: 1 en quenda partida.
-Servicio de recepción:
Ordenanzas: 2 (1 na quenda de mañá e 1 na quenda de tarde)
Persoal administrativo: 20 (8 en quenda de mañá, 8 en quenda de tarde, 3 en quenda partido e 1 en quenda de noite)
-Servicio de documentación e arquivo clínico:
Persoal administrativo: 6 (3 na quenda de mañan e 3 en quenda de tarde)
-Secretaría clínica:
P. administrativo: 6 ( 3 na quenda de mañan e 3 en quenda de tarde)
-Servicio de contabilidade:
P. administrativo: 9 nas súas quendas habituais.
-Servicio de recursos humanos:
Oficiais Admi.: 5 (4 en quenda partida e 1 na quenda de tarde)
-Servicio de informática:
Progra. Analis.: 2 nas súas quendas habituais.
Operador: 1 na súa quenda habitual.
-Secretaría de dirección:
Aux administrativo: 2 en quenda partida.
-Servicio de hostelería:
Ser. hotelero: 40 camareiras (20 na quenda de mañá e 20 na quenda de tarde)
1 Administrativo en quenda partida.
Lencería: 2 peóns ( 1 na quenda de mañá e 1 na quenda de tarde)
4 lavandeiras (2 na quenda de mañá e 2 na quenda de tarde)
1 costureira en quenda de mañá.
Cociña: 6 cociñeiros (3 na quenda de mañá e 3 na quenda de tarde)
14 axudantes de cociña (7 na quenda de mañá e 7 na quenda de tarde)
-Servicio de limpeza:
P. limpeza: 50 limpadoras (32 na quenda de mañá, 7 na quenda de tarde e 11 na quenda de noite)
2 peóns cristaleiros na quenda de mañá.
2 peóns de limpeza na quenda de noite.
2342